Fl-aħħar ħames snin, kelli l-unur nirrappreżenta lill-Unjoni Ewropea, bħala l-President tal-assemblea tal-kapijiet tal-istati u l-gvernijiet tagħha. F'din il-kapaċità jien ġejt ukoll in-Nazzjonijiet Uniti. Jekk jogħġobkom ippermettuli - fid-diskors tiegħi llum, l-aħħar wieħed tiegħi hawnhekk - li ma nelaborax fid-dettall dwar l-isfidi tagħna, iżda li nibda b'riflessjoni aktar ġenerali ispirata mill-kliem li ntqal hawn jumejn ilu, kliem li jissuġġerixxi kunflitt inerenti bejn il-patrijottiżmu u l-globalizzazzjoni. Ma naqbilx ma' din l-opinjoni. Hija falza u perikoluża, anki jekk għandha ħafna segwaċi u propogaturi b'saħħithom. L-idea stess tan-Nazzjonijiet Uniti, bħal dik tal-Unjoni Ewropea, hija tentattiv erojku biex jingħeleb dan il-ħsieb. Il-patrijottiżmu tas-seklu XXI irid ikollu wkoll dimensjoni globali, jekk ma jsirx, bħalma kien il-każ kemm-il darba, egoiżmu nazzjonali komuni. L-istorja tan-nazzjonijiet tagħna turi kemm hu faċli li tbiddel l-imħabba lejn il-patrija f'mibegħda lejn il-ġirien tagħna. Kemm hu faċli li jinbidel is-sens ta' kburija lejn il-kultura tagħna għal disprezz lejn il-kultura tal-barranin. Kemm huwa faċli li tuża s-slogans tas-sovranità tagħna kontra s-sovranità tal-oħrajn. Naf li t-terminu globalizzazzjoni mhuwiex attraenti. Personalment, nippreferi l-kelma solidarjetà, tant importanti għalija u għan-nazzjon tiegħi. Fil-vokabularju politiku tiegħi, il-globalizzazzjoni u s-solidarjetà jfissru l-istess ħaġa. U mhux qed nitkellem dwar xi ideoloġija inġenwa jew lingwistika astratta, iżda dwar sfidi konkreti u opportunità għal soluzzjonijiet prammatiċi. Inħobb lil Gdańsk, il-belt li ġej minnha. Inħobb lill-Polonja, pajjiżi. U nħobb lill-Ewropa. Iżda anke jekk inkunu ngħixu fl-aktar belt Ewropea sabiħa u moderna, ħajjitna tista' tinbidel f'infern, jekk ma nsibux, hawnhekk fin-Nazzjonijiet Uniti, soluzzjonijiet adegwati għat-theddid globali, bħal: kunflitti armati u t-terroriżmu, il-proliferazzjoni nukleari, jew il-qerda tal-ambjent tagħna. Mingħajr ir-rieda li jiġu stabbiliti regoli fuq livell globali, u aktar tard li dawn jiġu rispettati b'mod konsistenti, il-komunitajiet lokali, in-nazzjonijiet u l-istati, u saħansitra l-kontinenti, ser jibqgħu bla saħħa quddiem dak it-theddid. Ejjew niffokaw għal ftit ħin fuq waħda mit-theddidiet, il-qerda tal-ambjent tagħna, li kienet fiċ-ċentru tal-attenzjoni f'dawn l-aħħar jiem, hawnhekk fi New York. M'għandi l-ebda dubju li ninsabu f'emerġenza ambjentali. Il-mikroplastiċi qed jinfirxu fl-oċeani tagħna. Qed jiġu estinti sa massimu ta' mitejn speċi kuljum. Jien stess rajt il-kollass tal-ħitan tas-silġ fi Greenland u l-glaċieri li qed idubu f'Pamir fit-Taġikistan. U għadna kif iddiskutejna hawn il-kriżi fl-Amażonja, kif għamilna għal dawn l-aħħar għexieren ta' snin, sfortunatament b'riżultati limitati. Ninsabu malajr resqin lejn punt, li lil hinn minnu ser inkunu nistgħu biss intaffu t-tibdil fil-klima minflok ma nkunu nistgħu nreġġgħuh lura. L-Unjoni Ewropea ser tkompli tagħmel dak kollu possibbli biex tikkonfronta din it-theddida. L-Ewropa qed turi sens ta' tmexxija fl-implimentazzjoni tal-Ftehim ta' Pariġi u nittamaw li tirbaħ it-tellieqa biex issir l-ewwel kontinent newtrali f'termini ta' karbonju fid-dinja. Fl-2017 biss, l-UE u l-Istati Membri tagħha nefqu EUR 20 biljun biex jgħinu lill-pajjiżi li qed jiżviluppaw, jindirizzaw u jadattaw għat-tibdil fil-klima. Iżda l-ambjent naturali tal-bniedem, li jeħtieġ il-protezzjoni, mhuwiex biss l-oċeani, l-arja u l-foresti. Huwa wkoll il-verità fil-ħajja pubblika, il-libertà, l-istat tad-dritt, u s-solidarjetà internazzjonali. Biex tiġi protetta l-verità, mhuwiex biżżejjed li nakkużaw lil oħrajn li qed jippromwovu aħbarijiet foloz. B'mod sinċier, ikun biżżejjed li sempliċiment nieqfu nigdbu. Illum, wisq politiċi jużaw il-gideb bħala metodu permanenti biex iżommu l-poter. Biex titħares il-libertà, mhuwiex biżżejjed li wieħed jitkellem dwarha fid-diskorsi. Trid tiddefendi d-drittijiet ta' individwu kullimkien u kuljum. Trid tiddefendi l-libertà tal-kelma u l-istampa libera. U jeħtieġ li twaqqaf kwalunkwe assoċjazzjoni ma' dittaturi u reġimi awtoritarji. Biex tipproteġi l-istat tad-dritt, verament trid taċċetta li l-liġi għandha tkun ogħla mill-poter, u mhux soġġetta għalih. Jekk trid issegwi l-prinċipji ta' solidarjetà internazzjonali, dejjem għandek tgħin lil dawk li huma aktar dgħajfa, jekk dawn jiġu attakkati minn min hu aktar b'saħħtu u bla ħniena. Bħal fil-każ tal-Ukrajna, pereżempju. Jekk dawk li għandhom il-poter fid-dinja tagħna dan ma jifhmuhx, ser ikunu immarkati fl-istorja, mhux bħala mexxejja, iżda bħala mexxejja foloz. U bir-raġun. Nirringrazzjakom ħafna. Ara l-paġna tal-laqgħa